Galko, Ľubomír, poslanec NR SR (2015-04-16):
Vážená pani predsedajúca, vážené kolegyne, kolegovia, predseda strany Sloboda a Solidarita Richard Sulík by sa veľmi rád k tejto téme v Národnej rade Slovenskej republiky vyjadril. Žiaľ, zatiaľ to nie je umožnené, aby poslanci Európskeho parlamentu mohli vo svojej domovskej krajine v parlamente vystúpiť, a tak ma poprosil, aby som prerozprával jeho slová k tomu, čo momentálne prerokúvame, a tak teda učiním. Podľa neho sa totiž osobný priateľ Juraja Širokého Robert Fico musel načisto zblázniť. Tieto dni sa zapíšu ako dni, keď dal Robert Fico odvolať Jána Figeľa z postu podpredsedu Národnej rady Slovenskej republiky, lebo pre štát pred viac ako tromi rokmi ako minister dopravy zabezpečil nižšie ceny. Tri roky sa predseda vlády Fico mlčky prizeral, ako akcionár SMER-u Široký tuneluje Váhostav, ako rastie strata, ako Váhostav plánuje túto stratu riešiť na úkor stoviek malých dodávateľov. Tri roky Robert Fico nerobil vôbec nič, lebo ľudia tvoriaci hodnoty mu vždy boli ukradnutí. Lenže potom sa situácia zvrtla a z prieskumu mu vypadlo, že nenaštve len pár stoviek priamo postihnutých dodávateľov a že by teda mal niečo urobiť. Podľa tisíckrát osvedčených marketingových pravidiel začal hľadať vinníka a obvinil Jána Figeľa, že to všetko kvôli nemu, lebo donútil tú partičku nesvojprávnych chudákov menom manažment Váhostavu znížiť ceny, a preto je Váhostav v strate, a preto živnostníci nedostanú peniaze. Potiaľto je to ten starý dobrý Fico, ako ho roky poznáme. Vždy s perfektne nastaveným marketingom a vždy slovne mimoriadne zdatný. A spočiatku sa aj zdalo, že mu to opäť jedenkrát prejde, lebo veď problém rozpoznal, vinníka našiel a riešenie prisľúbil. A keďže je pred voľbami, tak sa pre istotu ešte aj jemne dištancoval od svojho priateľa a oligarchu SMER-u Širokého. Lenže takpovediac nasierací faktor kauzy Váhostav bol príliš veľký na štandardné postupy. Po prvé je v tom priamo namočený alebo namočená jeho excelencia Široký, bývalý eštebák držiaci premiéra Fica pevne za citlivú časť tela. Po druhé sú v tom schránkové firmy, ktoré sú počas tejto smeráckej schránkovej vlády zlepenca oligarchov prakticky všade. Po tretie obete nie sú hnusní kapitalisti jazdiaci na Mercedesoch, ale bezbranní malí živnostníci, ktorých Váhostav dostal v príliš veľa prípadoch do existenčných problémov. A po štvrté ako vinníka si Robert Fico vybral Jána Figeľa, ktorého si pre jeho nekonfliktnosť roky vyberal ako diskusného partnera do televíznych relácií. A tak osvedčené metódy zlyhali. Horúčka neutíchla. Z bežnej kauzy sa stala kauzisko. Na toto nie sú smeráci aj s ich marketingom zvyknutí. Toto nie je piešťanské cétečko, kde Pavol Paška bol, aj keď až na druhý pokus, ideálny vinník. Toto je len a len o Robertovi Ficovi a jeho osobnom priateľovi Širokom a o nikom inom. Robert Kaliňák, Pavol Paška, Peter Kažimír, dokonca ani ten Ján Počiatek, ktorý je z titulu funkcie ministra dopravy pre túto kauzu príslušný, sa Roberta Fica nezastali. Všetci čušia ako vši pod chrastou a škodoradostne sa prizerajú. Tu je pes zakopaný, a preto Robert Fico prepadá panike. V tomto boji je totiž úplne sám a chýba mu protivník. Udalosti navyše nasledovali tak rýchlo, že najdôležitejší politický nástroj Roberta Fica – marketingový prieskum – bol nepoužiteľný, pretože zozbierať dáta a vyhodnotiť ich trvá celé dni. A tu rozhodujú hodiny, a tak zažívame veci nevídané. Robert Fico prepadá do bezhlavého akcionizmu, ako splašené kura hádže do pľacu riešenia pre živnostníkov, ktorých okradol jeho priateľ Široký. Včera sme si mohli vypočuť tri, najprv 40 %, potom 50 %, teraz 50 % hneď a zvyšok o pár rokov. Lenže to ani zďaleka nestačí, lebo prečo nie 100 %. A prečo nie aj Doprastav, TSS Grade, Ekostav a ďalší a prečo by vlastne toto všetko mal platiť štát? Do toho všetkého odvolávanie Jána Figeľa. Robert Fico sa musel zblázniť, to mi ako prvé prebleslo hlavou. Je on normálny? Jána Figeľa s výrazom svätca, ktorý je ako vinník nepoužiteľný? A k tomu s odôvodnením, pri ktorom rozum ostane stáť? Veď si to nechajte v pokoji rozpustiť na jazyku. Ján Figeľ je na vine, lebo pre štát dojednal nižšie ceny oproti tým, ktoré vznikli za Roberta Fica a boli brutálne predražené. Toto je niečo tak absurdné, že aj jednoduchší volič SMER-u začne pochybovať, či stojí na správnej strane. V tomto momente je už jasné, že premiér Fico ráta so Slovenskou národnou stranou, ktorú mu televízia TA3 pripravuje ako koaličného partnera. Ale podstatné je niečo iné. Jedna vec je totiž obviniť a nakydať, nech ten druhý musí vysvetľovať, že to bolo úplne inak. Keď je obvinení veľa, už sa ani nevie, za čo všetko, ale pachuť zostane. A kategoricky iná vec je vytvoriť skutky, ktoré sa zapíšu do histórie, najmä ak sa dejú po prvýkrát. A v tomto prípade si po dnešku celý slovenský národ bude pamätať, že Robert Fico nechal odvolať Jána Figeľa z postu podpredsedu parlamentu, lebo Ján Figeľ dojednal nižšie ceny pre štát. To, samozrejme, nepostačí a ani nepomôže. Živnostníci vďaka odvolávanému Jánovi Figeľovi viac peňazí mať nebudú a smerácky akcionár Široký sa naďalej bude rehotať z Bahám. To je asi, ako keď pri cétečku predseda vlády Fico v prvom pokuse odvolal Renátu Zmajkovičovú a Zuzanu Zvolenskú. Tiež to nestačilo a musel padnúť Pavol Paška. Tu by malo padnúť jeho veličenstvo Juraj Široký napríklad tak, že si pár dní posedí vo vyšetrovačke. Lenže to by ohrozil Robert Fico celý SMER a najviac seba samého. Takže záver, Robert Fico sa nezbláznil, on len prepadol panike, lebo zrazu je úplne sám. Dámy a páni, toľko k myšlienkam Richarda Sulíka a na záver by som rád tlmočil ešte jedno stanovisko strany Sloboda a Solidarita k tomu, čo tu včera aj dnes odznelo. Chcel by som oceniť, že sa celá opozícia rozhodla vzdať sa svojich parlamentných funkcií predsedov a podpredsedov výborov v prípade, že bude dokonaná táto politická poprava opozičného poslanca, a poďakovať vám za to. Osobitné uznanie v mene strany Sloboda a Solidarita vyslovujem podpredsedníčke Národnej rady Slovenskej republiky Erike Jurinovej, ktorá v prípade, že bude Ján Figeľ odvolaný, z tejto pozície odstúpi. Ďakujem vám za pozornosť.